**„Atspindžiai“ Ignalinoje**

Justina Jukonytė

„Atspindžiai“ prasidėjo Ignalinos kultūros ir sporto centre. Ignalinoje buvo parodyti devyni spektakliai pačiomis įvairiausiomis temomis – nuo Vydūno iki šiuolaikinės dramaturgijos.Šventę atidarė veidrodžiais nešini mimai, simbolizuojantys teatro misiją - atspindėti gyvenimą. Spektaklių įvairovė tai tik patvirtino.

Pirmieji pasirodė Kupiškio kultūros centro laisvalaikio salės mėgėjų teatras „Dvarėlis“ su spektakliu M. Rezčikovo „Dievo bausmė“. Režisierė Violeta Laucienė. Tai komedija apie ištekėti trokštančią moterį ir tam pasitelkiančią būrėjos paslaugas. Spektaklis pašiepia moterų desperatišką norą ištekėti, patiklumą, naivumą patikint būrėjomis. Pasakojama paprasta, visiems atpažįstama situacija apie dvi drauges, kurios sugalvoja planą suvilioti patinkantį vyrą. Manau, istorijos paprastumas yra stiprioji spektaklio pusė. Ji leido aktoriams patikėti aplinkybėmis ir nuosekliai suvaidinti vaidmenis. Scenos padalinimas į dvi dalis atskyrė veiksmo vietas, taip išvengta dekoracijų perstatymo, veiksmas nenutrūkdamas tęsėsi. Galbūt perėjimuose nuo vienos erdvės iki kitos galėjo skambėti muzika. O aktorė, vaidinusi būrėją, galėjo būti ne tokia aktyvi, kai veiksmas vyko kitoje scenos erdvėje, nes nutraukdavo žiūrovo dėmesį nuo pagrindinio veiksmo. Būrėjos vaidmuo pasirodė labiausiai nusisekęs aktorinis darbas spektaklyje. Aktorė buvo temperamentinga ir įtaigi. Bendras spektaklio įspūdis gana malonus: aktoriai buvo nuoseklūs, organiški, turėjo sceninius tikslus, scenografija ir kostiumai tvarkingi, apgalvotos detalės. Norėtųsi palinkėti daugiau drąsos ir pasitikėjimo savimi visam kolektyvui.

Varėnos rajono Matuizų kultūros centro teatras „Giraitė“ parodė I. Čeplikienės „Mumyse yra pasaulio galės“. Režisierė Irena Čeplikienė, muzikos mokytoja Ramunė Lusienė. Tai labiau kompozicija-spektaklis. Jis skirtas Vydūno metams paminėti ir buvo rodomas Lietuvos dainų šventėje per Teatro dieną. Gana išradingai pati režisierė sukomponavo publicistinius tekstus, Vydūno pasisakymus ir muzikinius intarpus. Buvo įdomu stebėti, kaip jauni teatro aktoriai komunikuoja su vyresniaisiais. Itin nusisekęs pasirodė Vydūno vaidmuo. Aktoriui pavyko labai organiškai perskaityti tekstus ir perteikti emocijas. Spektakliui pritrūko nuoširdumo ir jautresnio pačių aktorių indėlio. Ne iki galo buvo aiški pagrindinė spektaklio idėja. Susidarė įspūdis, kad spektaklis vaidintas daug kartų, todėl aktoriams sunku išlaikyti „pirmo karto“ įspūdį. Mano patarimas būtų prieš kiekvieną spektaklį kolektyvui prisiminti, kodėl jis rodomas ir kas jame jaudina. Teatro magija yra nuolatinio „čia ir dabar“ išgyvenimas. Spektaklis yra prieš žiūrovo akis aktorių išgyvenamas procesas, kaskart vykstantis lyg pirmą kartą.

Širvintų rajono savivaldybės kultūros centro Anciūnų filialo mėgėjų teatras parodė spektaklį „Vagonų dundesy atgyja dienos praeities“, paremtą Širvintų rajono Zibalų seniūnijos tremtinių pasakojimais. Režisierius Gediminas Makauskas. Spektaklis pasakoja ištremtų šeimų istorijas. Spektaklis paremtas tikrais įvykiais. Scenos fone rodomos dokumentinės nuotraukos. Tai vienas jautriausių, labiausiai sujaudinusių spektaklių. Aktorių kolektyvas neįtikėtinai jautriai prisilietė prie medžiagos, ją išgyveno scenoje atviromis širdimis, nebijodami žiūrovo. Pamatyti aktorių kolektyvą, verkiantį scenoje iš pagarbos, užuojautos, skausmo dėl savo vaidinamų personažų, – labai retas reiškinys. Režisierius naudoja taiklias metaforas (lagaminai-antkapiai, kalėdinė eglutė, kalėdaitis), gyvą muzikantą, kuris sustiprina tikrumo jausmą, autentiškus kostiumus, lakoniškas dekoracijas skurdumo įspūdžiui sukurti. Statiškos mizanscenos byloja, kad svarbiausia čia buvo perteikti tų žmonių istorijas, atiduoti pagarbą ir pasiekti žiūrovo širdis ne vaidybos meistriškumu, o bendra, viso kolektyvo transliuojama žinute žiūrovui.

Varėnos kultūros centro teatro studija „Kizas“ suvaidino spektaklį „Gyvenimo laimė, tai laimė gyventi“ pagal lietuvių poetų kūrybą. Režisierius Tomas Kizelis. Tai poetinė kompozicija apie moters patiriamą pasaulį. Buvo malonu scenoje matyti kelias visiškai skirtingas, žavias, nebijančias atskleisti savęs moteris. Norint poeziją paversti spektakliu, reikalinga tam tikra sąlyginė aktorių veikimo forma. Režisieriui pavyko tai pasiekti: aktorės scenoje labiau šoko, nei vaidino, tokia forma padėjo organiškai perskaityti eilėraščius. Nors buvo nemažai labai tikslaus viena kitos matymo ir susiklausymo reikalaujančių scenų, tai niekaip moterų nesuvienodino. Atvirkščiai – jos visos atsiskleidė savomis spalvomis. Galbūt vienintelis elementas, trukdęs įsijausti į sąlygiškumą, buvo per daug buitiškos šukuosenos bei grimas.

Ukmergės kultūros centro Siesikų skyriaus mėgėjų teatras „Pantis“ parodė A. Tarasonio „Nesusipratimas dėl kelnių“. Režisierė Valentina Karaliūnienė. Tai situacijų komedija apie nesusipratimus, nesusikalbėjimus šeimoje. Spektaklis sukėlė nemažai klausimų. Vienas svarbiausių – dramaturgijos pasirinkimas. Žiūrint spektaklį susidarė įspūdis, kad aktoriai tikrai pajėgūs suvaidinti sudėtingesnes ir rimtesnes pjeses. Silpna dramaturgija neleido jiems atskleisti savo temperamento, žavesio, pajusti vaidybos džiaugsmo. Gana padrikas ir nesurežisuotas pasirodė pats veiksmas scenoje, daug nereikalingų pauzių tarp scenų. Reikėtų sutikslinti ir aktorių siekiamybes bei sceninę logiką. Aktorių kolektyvas drąsus, spalvingas ir tikrai pajėgus papasakoti žiūrovui aktualesnes ir sudėtingesnes istorijas.

Visagino kūrybos namų teatras „Mėlynoji paukštė“ vaidino V. Krasnogorovo „Kodėl?“. Režisierė Marina Shishkina. Spektaklis įdomus ir aktualus savo tematika. Pasakojama žmogaus istorija nuo vaikystės iki senatvės ir mirties. Važiuoja autobusas, į kurį stotelėse vis įlipa keleiviai. Konduktorė praneša stoteles, kurios yra žmogaus gyvenimo etapai. Skirtingi aktoriai vaidina įlipančius keleivius, bet autobuse šalia konduktorės nuolat važiuoja pagyvenęs vyras, todėl yra aišku, kad tai jo gyvenimas. Spektaklis nustebina savo profesionalumu. Viskas apgalvota ir tikslu iki menkiausių detalių. Dekoracija lakoniška ir paprasta, bet labai iškalbinga. Patys veikėjai suneša kėdes ir sustato autobusą, tarsi metaforą to, kad mes patys kuriame savo gyvenimo aplinkybes. Lygiai taip jos yra išnešamos pagrindiniam veikėjui mirus. Aktorių kostiumai idealiai tinka ir tai yra didelė pagalba kuriant personažą. Žinoma, stiprioji spektaklio pusė yra aktorių vaidyba. Režisierė tiesiog preciziškai tiksliai mizanscenavo kiekvieno aktoriaus veiksmus. Atliktas didžiulis darbas, nes kolektyvas išties nemažas, o visi vaidina tiksliai, organiškai, ieškodami sceninės teisybės. Charakteriai spalvingi, daugiabriauniai ir įtikinantys. Itin įsiminė girtą keleivį, sergantį vyrą ir devyniolikmetės dukros tėvą vaidinęs aktorius Igoris Šiškinas. Vienintelis spektaklio trūkumas, kad kartais aktorių vaidybos meistriškumas neleisdavo pajusti tikros emocijos, nuoširdumo, paties aktoriaus, kaip kūrėjo, indėlio. Vertėtų prisiminti klausimą: kokią emociją mano vaidinamas personažas ar situacija turi sukelti žiūrovui?

Malonus atradimas buvo Vilniaus kurčiųjų reabilitacijos centro teatras „Mimika“, suvaidinęs spektaklį M. Martinaičio „Žemės dukra“. Režisierius Titas Varnas. Spektaklis pasakoja visiems gerai žinomą istoriją apie Eglę žalčių karalienę. Buvo įdomu atrasti kitokią teatro formą. Spektaklis labai vizualus, naudojamos didžiulės projekcijos ant trijų scenos sienų. Jos yra ir fonas, ir dekoracija, ir veiksmo papildymas, ir pasakotojas. Taip pat pasirinkta fizinė, judesinė aktorių vaidybos maniera. Iš dalies tokį apsisprendimą lėmė aktorių specifiškumas, bet šiuo atveju spektaklis įgavo naujų įdomių spalvų ir leido žiūrovui patirti spektaklį jutimais. Aktorių gestų kalba, sinchroniškai atliekama kartu su įrašytu tekstu, sukūrė savitą šokio manierą bei pastiprino emocines išraiškas. Aktorių vaidyba nustebino plačiu emociniu spektru bei plastine saviraiška. Įsimintiniausia tapo paskutinė Eglės, pakibusios tarp žemės ir dangaus, scena.

Trakų karališkasis teatras suvaidino R. Kūnis komediją „Per daug vedęs taksistas“. Režisierius Robertas Čuta. Tai tipiška meistriškai parašyta ir suvaidinta situacijų komedija apie vyrą, kuris turi dvi žmonas ir bando išsisukti iš painios situacijos, kad nė viena žmona nesužinotų tiesos. Spektaklis išties puikiai surežisuotas ir suvaidintas. Genialus sumanymas sceną perskirti pusiau ir taip sukurti du skirtingose vietose esančius butus, bet nesugriauti dinamikos pereinant iš vienos erdvės į kitą. Žiūrovas vienu metu mato, kas vyksta dviejuose butuose vienu metu. Aktoriai dirba kaip labai darnus, vienu ritmu veikiantis kolektyvas. Pagrindinį veikėją vaidina pats režisierius, todėl jis užduoda teisingą toną visiems aktoriams ir veda viso spektaklio metu. Nė kiek neatsilieka savo meistriškumu ir kaimyno vaidmenį atliekantis aktorius. Visi iki vieno aktoriai tiki tuo, ką daro, yra organiški, turi puikų humoro jausmą ir geba išlaikyti žiūrovo dėmesį viso spektaklio metu.

Visagino kūrybos namų teatro studija „Gyvenimas gražus!“ parodė J. Marcinkevičiaus „Heroica arba Prometėjo pasmerkimas“. Režisierė Birutė Davidovičė. Tai buvo bene vienas ambicingiausių sumanymų, nes bandyta įkūnyti mitą apie Prometėją. Teatrališki kostiumai, patosinis kalbėjimas ir statiškos mizanscenos pasirinktos kaip pagrindinės išraiškos priemonės. Pagrindinį veikėją Prometėją vaidina labai jaunas, herojiškas, šviesus aktorius. Būtų visai įdomi interpretacija, deja, jaunuoliui šiek tiek pritrūksta aktorinių įrankių. Reikėtų peržiūrėti teksto eilėdarą ir tiksliau jos laikytis, tai padėtų atrasti loginius kirčius ir organišką kalbėjimą. Taip pat pasiaiškinti, kokius jausmus ir emocijas jaučia vaidinamas herojus ir kaip juos išreikšti judesiu ir kalba. Spektaklis labai statiškas, todėl ilgainiui tampa nuobodoka. Kadangi scenoje mažai veiksmo, aktoriai neturi konkrečių užduočių ir nežino, kaip išlaikyti sutelktą dėmesį. Manau, yra kur kas įdomesnių ir dinamiškesnių pjesių tokiam jaunam, dideliam ir ambicingam kolektyvui.

Apibendrinant Ignalinoje parodytus spektaklius galima pastebėti, kad režisieriai renkasi vis įdomesnes, sudėtingesnes ir įvairesnes medžiagas. Aktoriai savo ruožtu įgauna vis daugiau patirties ir vaidybos įgūdžių, kas labai džiugina žiūrint į perspektyvą.

**„Atspindžiai“ Gargžduose**

Justina Jukonytė

Gargždų kultūros centras sukvietė 10 teatrų iš įvairių Lietuvos miestų bei kaimų. Gargždiškiai sumanė, kad spektaklius pristatys patys teatrai, atsiuntę nufilmuotą trumpą siužetą apie save. Toks sprendimas sukūrė jaukumo įspūdį ir gerai nuteikė prieš kiekvieną spektaklį, žiūrovas tarsi tapdavo to teatro sąjungininku.

Šventę pradėjo šeimininkų spektaklis. Gargždų miesto teatras pristatė R. Bacho „Žuvėdrą“. Režisierius Vaidas Kvedaras. Tai alegorinė pasaka apie būrio atstumtą žuvėdrą, kuri suranda savo savastį ir to moko kitas žuvėdras. Spektaklis labai aktualus šiuolaikinei visuomenei. Sumaterialėjimas (pradžioje spektaklio rodomos projekcijos apie pasaulio niokojimą, nuvertėjimą, materijos laimėjimą prieš dvasią), netolerancija (žuvėdros atstumia kitaip mąstančią), savojo identiteto praradimas ir paklusimas masei – tokios sudėtingos temos analizuojamos spektaklyje. Alegorinis pasakojimas leidžia scenas spręsti sąlygiškai. Gražus atradimas žuvėdras aprengti baltais kostiumais, apauti raudonomis kurpaitėmis ir į rankas įduoti kaspinėlius, kuriuos judinant išgaunamas skrydžio efektas. Tikslūs galvos gestai tampa žuvėdros ženklu. Aktoriams keltas nemenkas uždavinys: būti paukščiais, bet pasakoti atstumto žmogaus istoriją, atskleisti savęs paieškos būtinybę, perteikti tikrųjų vertybių poreikį šiuolaikinėje visuomenėje. Aktoriai susitvarko su šiuo uždaviniu. Visi supranta scenų sąlygiškumą, yra susikaupę ir susitelkę į veiksmą scenoje, geba tekstu perteikti pagrindines mintis. Spektaklis poetiškas, bet kartu be galo aktualus šiomis dienomis – tai pati didžiausia šio spektaklio vertė tiek žiūrovams, tiek vaidinusiems aktoriams.

Rietavo savivaldybės kultūros centro teatras „Ruoda“ parodė Z. Przybylskio komediją „Neprieštarauk“. Režisierius Vincas Andriuška. Tai situacijų komedija apie šeimynines peripetijas, šeimos galvos klausimus bei meilės reikalus. Spektaklis pasirodė lengvas, grakštus ir mielas. Aktoriai labai nuoširdūs, organiški, temperamentingi ir skleidžiantys pozityvią energiją. Spektaklį pagyvino vaidybinės intermedijos su klounados prieskoniu. Nebijota nebylių scenų, kurias aktoriai puikiai suvaidina. Iš ties spektaklio puošmena simpatiški, laisvi, lengvi, improvizuojantys, humoro jausmo nestokojantys aktoriai. Nesinori jų varžyti ir kaip nors tramdyti, todėl galbūt kai kurie režisūriniai sprendimai kiek sulėtino spektaklio tempą. Norėjosi greitesnio siužeto plėtojimo. Smagu matyti scenoje tuo, ką daro, besimėgaujančius aktorius, tai puikus geros nuotaikos užkratas žiūrovams.

Kretingalės kultūros centro Plikių skyriaus mėgėjų teatras „Ciongs“ suvaidino M. Zadornovo spektaklį „Perku jūsų vyrą“. Režisierė Albina Buntinienė. Spektaklis pasakoja istoriją apie tai, kaip meilužė ateina pas žmoną ir prašo parduoti savo vyrą. Pati istorija ir, komiška ir graudi. Klausantis pjesės teksto galima suprasti, kad tai komedijos žanras, nors aktorės balansavo tarp komedijos ir tragedijos. Meilužę vaidinusi aktorė kūrė komišką, groteskišką personažą, o žmonos vaidmuo pasirodė gana tragiškas, per rimtas. Norėjosi tikslesnio žanro apibrėžimo. Stiprioji spektaklio pusė pasirodė estetinis apipavidalinimas. Labai skoninga scenografija, tikslūs ir teatrališki kostiumai. Graži mintis spektaklį pradėti projekcija, įvedančia į spektaklio atmosferą.

Utenos kultūros centro „Žaliaduonių“ teatras pristatė J. Šarkausko „Už tave to padaryti negaliu“. Režisierius Šarūnas Kunickas. Spektaklis pasakoja seno tėvo istoriją, kurį kartais aplanko šiuolaikiniame pasaulyje pasimetę vaikai. Tėvas tampa spektaklio ašimi. Bandydamas išpirkti praeities klaidas suvienija išsibarsčiusią šeimą. Didžiausia spektaklio vertybe tampa temos jautrumas ir moralumas. Juntamas nuoširdus tikėjimas vertybių grįžimu, tikėjimas žmogumi, šeima, ateities kartomis. Spektaklis visiškai užbaigtas tiek savo forma, tiek dramaturgijos vystymu, tiek aktorių egzistavimu. Susižavėjimą kelia aktorių ansamblis. Visi organiški, įsijautę, kiekvienas žino, kokią žinutę siunčia žiūrovui savo vaidmeniu. Ypač įsiminė tėvą ir sūnų vaidinę aktoriai. Manau, režisieriui pavyko teisingai sujungti visus teatro elementus į vientisą kūrinį ir pasiųsti žiūrovui viltį ir tikėjimą geresniu rytojumi.

Telšių rajono Nevarėnų kultūros centro mėgėjų teatras „Žibintas“ parodė E. Untulio pjesę „Dobėlts išbėginėms“. Režisierė Alvyda Kniurienė. Tai komedija, pašiepianti trijų kartų šeimos santykius (močiutės, vaikai ir anūkai). Pjesė parašyta kaip anekdotas, spektaklis taip ir vaidinamas: greitai, šmaikščiai, temperamentingai, vienu ypu. Aktoriai kuria groteskiškus komiškus personažus. Scenos persipina, veiksmas rutuliojamas labai greitai. Spektaklio atradimas – marazmatike apsimetančios močiutės vaidmenį atliekanti aktorė. Tiesiog puikus aktorinis darbas. Net sunku patikėti, kad tai daro ne profesionali aktorė. Norėtųsi sulaukti ir kitokios tematikos šio teatro darbų.

Rietavo savivaldybės kultūros centro teatras „Ruoda“ spektakliui pasirinko Vydūno „Ne sau žmonės“ pjesę. Režisierius Vincas Andriuška. Spektaklio centru tampa mirštanti namų šeimininkė, kurios aplankyti ateina artimieji ir kaimynai. Į tuos namus užsuka ir klajojantis išminčius, kuris ragina žmones išsilaisvinti iš priespaudos ir atsisukti į save, į savąsias vertybes. Vydūno parašyta pjesė neprarado aktualumo ir šiomis dienomis. Išminčius atstovauja paties Vydūno balsui. Išminčių vaidinantis aktorius gana jaunas, jam norisi moralizuoti, gąsdinti ir grasinti, tad truputį prarandamas paveikumas ir įtaigumas. Reikėtų paieškoti santūresnių, išmintingesnių intonacijų, rodančių gyvenimišką patirtį. Geras režisūrinis sprendimas, kad tuo metu nevaidinantys aktoriai sėdi scenoje ir laukia išėjimo. Tai sukuria savotiškų budynių prie mirštančiojo atmosferą. Scenografija tiksli tam laikmečiui ir simboliška. Centre stovi lyg gyvybės medis, mūsų šaknys, mūsų praeitis, o į jį atremta mirštančioji simbolizuoja mirštančią mūsų savimonę, kurią tik mes patys galime prikelti. Išties įsimintiną ir jaudinantį vaidmenį sukūrė mirštančiąją vaidinusi aktorė. Suvaidinti mirštantį žmogų reikia tiek moralinių, tiek fizinių pastangų. Spektaklis gilus ir labai reikalingas šiomis dienomis.

Plungės rajono Kulių kultūros centro Stalgėnų skyriaus sodžiaus teatras „Trauklapis“ domėjosi „Moterų reikalais“. Pjesės autorė ir režisierė Jurgita Latakienė. Spektaklis papasakojo istoriją apie nevykusias moters pastangas susirasti vyrą. Tai komiška istorija, besišaipanti iš noro pasirodyti ne tuo, kuo esi iš tiesų, o geresniam, gražesniam, tobulesniam. Spektaklį paįvairina gyvai atliekamos dainos. Šmaikštus ir taiklus pokalbis su draugėmis, kurios visą laiką geria arbatą. Gana gyvi ir organiškai sukurti dialogai tarp veikėjų. Charakteringas ir spalvingas žydės mamos vaidmuo. Galbūt kai kuriose vietose aktoriams reikėtų vaidinti subtiliau, daugiau dėmesio skirti detalėms. Galima paieškoti įdomesnio scenų jungimo.

Palangos „Grubusis“ teatras parodė „Laikykis, Vydūne“. Režisierius Virginijus Milinis. Spektaklis skirtas Vydūno metams ir rodytas Lietuvos dainų šventėje Teatro dieną. Jis sudarytas iš publicistinių tekstų apie to laikmečio gyvenimą, problematiką, veikusius visuomenės veikėjus. Puikus scenografijos sprendimas pastatyti stilizuotą skelbimų stulpą, kurį sukiojant pereinama iš vienos temos į kitą, iš vieno laikmečio į kitą. Funkcionalūs ir stilizuoti kostiumai padeda atsirasti dermei tarp temų, pasirinktai vaidybos manierai atskleisti. Kadangi visų kostiumai yra vienodi ir neutralūs, kiekvienas aktorius čia pat gali keisti vaidmenis ir virsti tai politikos veikėju ar pačiu Vydūnu, tai minios dalimi, besišaipančia iš paties Vydūno. Spektaklis žavi savo išmone, muzikalumu, aktorių susiklausymu ir intelektu. Įtaigiausias pasirodė paskutinis monologas, kurį aktorius perskaitė nuoširdžiai, jautriai ir labai paprastai, lyg pats Vydūnas kalbėtų čia ir dabar kiekvienam asmeniškai ir kartu visai tautai.

Jonavos kultūros centro teatras suvaidino M. Bellemare pjesę „Laisvė“. Režisierius Gediminas Gutauskas. Šis spektaklis sukėlė diskusijų dėl pjesėje iškeliamų ir deklaruojamų temų. Spektaklis pasakoja apie šeimos verslą, kuris leidžia legaliai žmogui priimti sprendimą nusižudyti ir padeda tai padaryti. Tragedija įvyksta tada, kai nusižudyti pareiškia norą pati tos šeimos moteris (žmona ir mama). Čia iškyla moralinė dilema ir daugybė klausimų. Ar tie patys standartai gali galioti ir artimiems žmonėms? Kaip pakelti tokią netektį? Ar reikia gerbti žmogaus pasirinkimą? Ar palikti likimo valiai namiškius nėra savanaudiškas ir neatsakingas poelgis? Kodėl tokia mintis kyla artimiausiam žmogui? Kas kaltas? Ir daugybė kitų. Bet svarbiausia, ko gero, ar apskritai žmogaus teisė yra spręsti gyvybės atėmimo sau ar kitam klausimą. Atsakymo į jį ieško spektaklio komanda. Spektaklis paremtas teksto informacija. Scenose svarbiausia tampa ne suvaidinti scenas, o perteikti tekste pateiktą informaciją. Vaidybinė aikštelė ribojama viduryje scenos patiestu baltu apskritimu, į kurį aktoriai įlipa tik spektaklio gale. Tai yra ta mirties zona, anapusybė, kurią peržengia motina. Vaidybinės aikštelės nebuvimas kai kuriose scenose riboja aktorius tiek fiziškai (per mažai vietos), tiek emociškai (sunku sukurti įtaigias aplinkybes ir įsijausti į jas). Karščiausiose, įtempčiausiose vietose aktoriams trūksta išraiškos priemonių, jie tiesiog gniaužo kumščius arba kreipia žvilgsnį į šoną. Norėtųsi didesnės režisūrinės pagalbos mizanscenuojant ir ieškant išraiškos priemonių. Išties stebina aktorių organika, patikėjimas medžiaga ir pasitikėjimas režisierius vedimu bei idėja. Įspūdinga finalinė susideginimo scena.

Klaipėdos mokytojų teatras „Peremena“ šventę Gargžduose užbaigė puikia komedija pagal V. Krasnogorovo pjesę „Nuotakos kambarys“. Režisierė Galina Semionova. Tai nuotaikinga komedija apie santuokų rūmuose belaukiančius nuotakos atvykimo svečius ir jaunikį. Istorijos komiškumą kuria personažų charakteristika ir tai, jog visos pjesės metu nuotaka taip ir nepasirodo. Spektaklis nuotaikingas, dinamiškas, įdomu sekti siužetą. Aktoriai taikliai kuria personažus, puikiai jaučia vienas kitą, gerai įvaldę spektaklio žanrą ir netgi geba improvizuoti. Įtaigiausias vaidmuo pasirodė jaunojo motinos. Aktorė meistriškai persikūnijo į personažą, kai kuriose vietose imi net abejoti, ar tai vaidmuo, ar pati aktorė veikia scenoje.

Bendras “Atspindžių” vaizdas Gargžduose parodė, kad teatrams labai svarbu kelti moralinius, egzistencinius, taip pat šeimos santykių klausimus. Temos rimtėja, aktoriai profesionalėja, o režisieriai vis drąsiau išsako savo pozicijas jaudinančiais klausimais.